Kalium-ion kan give billigere batterier

I den endeløse række af nye teknologier, der skal forbedre batterier til elbiler og energilagring kommer her den seneste, nemlig kalium-ion batteriet. Det er netop blevet præsenteret af amerikanske Group1 og udmærker sig ved ikke at bruge lithium, men derimod mineralet kalium. Ikke at forveksle med kalk (calcium).

Det er lykkes for Group1 at lave kalium-ion celler, der har samme energitæthed som lithium-ion ditto og samtidig få dem mast sammen i en celle, der kan bruges i en elbil.

Men hvorfor lige kalium? En af årsagerne er, at der er meget af det. Det er et af de mest almindelige grundstoffer på kloden – omkring 2,4 procent af jordskorpen består af kalium. Til sammmenligning er det tilsvarende tal for lithium på omkring 0,002 procent.

Lithium-forekomsterne er også begrænset til en række geografiske områder, mens kalium er langt mere udbredt. Det kan udvindes i flere lande og dermed kan det altså blive billigere end lithium.

Men det er ikke bare økonomien, der er en fordel. Udover dette skal kalium-baserede batterier også kunne holde til hurtigere opladning, yde bedre i kolde temperaturer og være mere sikre i brug. Derudover nedbrydes de langsommere end lithium-ion batterier.

Det burde heller ikke kræve en større overgang for batteriproducenter at gå fra lithium til kalium; Group1 hævder, at deres KIB-teknologi er kompatibel med eksisterende lithium-ion batterifremstillingsprocesser. Selskabet er endda begyndt at distribuere prototyper af kalium-ion cellerne til batteriproducenter verden over.

Som altid med denne slags teknologiske nyheder går der sikkert en rum tid førend vi som forbrugere får det at mærke. Hvis overhovedet.